

ПРИДОБИВАНЕ НА СРЕДНО ОБРАЗОВАНИЕ 

Учениците, успешно завършили XII клас, стават зрелостници и придобиват право да се явят на държавни зрелостни изпити и на държавен изпит за придобиване на професионална квалификация.
Зрелостниците, които са обучавани по профилирана подготовка, придобиват средно образование след успешно положени задължителни държавни зрелостни изпити по:
· Български език и литература;
· профилиращ учебен предмет.

Зрелостниците, които са обучавани по професионална подготовка, придобиват средно образование след успешно положени задължителни държавни зрелостни изпити по:
· Български език и литература;
· по теория и практика на професията за придобиване на професионална квалификация.
Държавният зрелостен изпит по Български език и литература се полага върху учебно съдържание, изучавано в задължителните учебни часове във втори гимназиален етап на средно образование – XI и XII клас.
Държавният зрелостен изпит по профилиращ предмет, който е изучаван в избираемите часове, се полага върху учебното съдържание от задължителните модули на този профилиращ предмет.

По свое желание, извън избраните задължителни държавни зрелостни изпити, зрелостникът може да положи до два допълнителни държавни зрелостни изпити по избрани от него учебни предмети измежду:
· български език и литература – само ако е изучаван като профилиращ предмет;
· изучаван чужд език,
· математика, 
· информационни технологии,
· биология и здравно образование,
· физика и астрономия, 
· химия и опазване на околната среда,
· история и цивилизация,
· география и икономика,
· философия.
!!! Ако избраният учебен предмет не е изучаван като профилиращ, изпитът се полага върху учебно съдържание, изучавано в задължителните учебни часове средна степен на образование.
!!! Ако избраният учебен предмет е изучаван като профилиращ, изпитът се полага върху учебно съдържание, изучавано в задължителните модули на профилиращия учебен предмет в XI  и XII клас.

Изпитът за придобиване на професионална квалификация се провежда в две части: част по теория на професията и част по практика на професията.
Частта по теория на професията е:
· писмена работа по изпитна тема, изтеглена в деня на изпита,
· или писмен тест, съставен на случаен принцип от база данни с въпроси по  съдържанието на всички теми за съответната степен на професионална квалификация в съответствие със съдържанието на националната изпитна програма по специалността от професията.
Изпитът за придобиване на трета степен на професионална квалификация при заявено желание от ученика може да се провежда и чрез защита на дипломен проект. Дипломният проект се изготвя по индивидуално задание и е теоретико-практическа разработка, в която се прилагат придобитите знания, умения и компетентности по специалност от професията.

Частта по практика на професията се провежда по индивидуално задание по практика.

 
Дати за провеждане на държавните зрелостни изпити/задължителните държавни изпити за придобиване на професионална квалификация – сесия май и сесия август, са посочени в заповед на министъра на образованието и науката. 

Всеки зрелостник подава заявление за допускане до държавни зрелостни изпити и/или задължителни държавни зрелостни изпити за придобиване на професионална квалификация в срок, определен в заповедта на министъра на образованието и науката. 
Графикът на дейностите за организацията, провеждането и оценяването на държавните зрелостни изпити и държавните изпити за придобиване на професионална квалификация през учебната година – виж заповедта на министъра на образованието и науката.

